Hver ottende flygtning, der kommer til Danmark, har en højere uddannelse, men vi har stadig svært ved at få dem i arbejde.

TV 2 har undersøgt uddannelsesniveauet blandt 634 nyankomne flygtninge. Nogle af dem er højtuddannede, i alt har 13 procent hvad der svarer til en bachelorgrad eller erhvervsuddannelse i Danmark.

Men som Ashy Monazam har oplevet, giver det ikke automatisk job på samme niveau i Danmark. I 1993 flygtede han fra Iran og kom til Danmark. Med sig i baggagen havde han en uddannelse som ingeniør fra Teheran. Med hjælp fra kommunen forsøgte han at finde et ingeniørjob, men efter at have ledt i to år, måtte han give op.

- Jeg var fuldstændig ligeglad, jeg ville gerne bare komme i arbejde og tjene penge og støtte min familie. Jeg ville ikke vente, for jeg kan ikke lide at få penge fra andre, jeg ville gerne selv tjene mine penge, siger Ashy Monazam.

Foto: TV 2

Har ikke været gode nok til at udnytte flygtninges kompetencer

Ashy Monazam ejer i dag sin egen frisørsalon. Et job som ingeniør blev det aldrig til.

Og han er langt fra den eneste, ifølge en professor der har forsket i emnet.

- Kvalitativ forskning viser, at vi ikke har været tilstrækkelig gode til at udnytte de kompetencer flygtningene kommer med, siger Trine Lund Thomsen fra Aalborg Universitet.

Khaldoun Ajek kom fra Syrien for halvandet år siden. I dag har han fået sin kone og fire børn til Danmark. Han har en uddannelse indenfor marketing fra Universitetet i Damaskus. Han håber på at kunne finde arbejde indenfor sit fag i Danmark.

- Jeg drømmer om at få et godt arbejde her i Danmark. Jeg tror på, det kan lade sig gøre, at jeg kan bruge min uddannelse her i Danmark.

Artiklen fortsætter under billedet.

Foto: TV 2

DI: Vi skal fokusere på at få flygtninge hurtigt i arbejde

Ifølge Dansk Industri, skal vi fokusere på at få de nyankomne flygtninge i arbejde langt hurtigere, end vi gør i dag.

- Vi foreslår, at man afklarer meget hurtigt, hvilke kompetencer flygtningene har, og så lader det indgå i beslutningen om, hvor den pågældende skal hen og bo i Danmark, siger Steen Nielsen, underdirektør i Dansk Industri.

Se mere om sagen i Nyhederne klokken 22.00, hvor også integrationsminister Inger Støjberg vil svare på, hvad hun vil gøre for at sikre, at vi udnytter flygtningenes kompetencer bedst muligt.